Den cypriotiske landsholdsangriber Pieros Sotiriou lander i Danmark fredag for at se nærmere på forholdene i FC København.

Det erfarer BT fra kilder, der er dybt involveret i handelen, som ventes at falde endelig på plads inden for få dage. Kilderne fortæller desuden, at FC København og Apoel er enedes om en pris på mellem 2,5 og 3 mio. euro plus bonus i tilfælde af, at københavnerne kvalificerer sig til Champions League, og at spillere selv skal være blevet præsenteret for detaljerne i sin egen kontrakt, som han endnu mangler at underskrive.

Pieros Sotiriou scorede hjemmeholdets eneste mål, da APOEL og FC København spillede 1-1 på Cypern i kvalifikationen til Champions League og betegnes som en ganske lovende spiller, der er god med holdet, en god spilstation og en meget hårdtarbejdende type.

Apoel spiller torsdag eftermiddag topkamp i den bedste cypriotiske række mod Apollon Limassol, hvorefter spillerne får fri fredag og lørdag – og Pieros Sotiriou sætter sig i en flyver med kursen mod Danmark.

Den 24-årige spydspids’ nuværende cheftræner i Apoel, danske Thomas Christiansen, vil ikke kommentere på FC København, men erkender, at den cypriotiske mesterklub får mere end svært ved at holde på Sotiriou, der har scoret 16 mål i 23 ligakampe i denne sæson.

»Jeg ved, at der er mange klubber, der har interesse i ham. Især efter hvad vi og han præsterede i Europa. Det har givet ham et godt ry. Jeg ved, at der er italienske klubber og en græsk klub som Olympiakos på banen. Men om FC København også er det, kan jeg ikke sige noget om,« lyder det fra Thomas Christiansen.

Thomas Christiansen har de store lovprisninger fremme, når han skal beskrive angriberen



»I mine øjne er han den bedste angriber på Cypern. Han er fysisk stærk, god til at holde på bolden, og så er han fortsat ung. Udvikler han sig, som han har gjort, kan han blive en rigtig god angriber. Han har allerede vist det i Europa League, men han skal også vise det i en større liga.«



»Rent egoistisk vil jeg gerne holde på ham, hvis jeg fortsætter (Christiansens kontrakt udløber til sommer,men han forhandler om en forlængelse, red.). Men det bliver svært med de bud, der kommer på ham. Derfor skal han måske afsted nu,« fortæller den dansk-spanske cheftræner.

BT har været i kontakt med FC København, der hverken vil af- eller bekræfte interessen i angriberen.

Sådan skriver BT om transfers BT dækker alle aktiviteter i transfervinduet intenst - fra en given klubs indledende interesse for en spiller over sammenbrudte forhandlinger til gennemførte klubskifter. Vores ambition er selv at være først med nyheder på alle parametre. Nogle gange bliver historierne til ved hjælp af åbne kilder, andre gange ved hjælp af anonyme kilder. Historier, der bygger på anonyme kilder, er altid godkendt på chefniveau.

Vi citerer gerne udenlandske mediers historier om internationale transfers og vurderer hver gang mediets troværdighed generelt og/eller i forhold til den pågældende spiller/klub.

Vi citerer gerne udenlandske og danske mediers historier om danske spillere, men først når vi har vurderet mediets troværdighed og forsøgt at indhente en kommentar fra spilleren, klubben eller en mellemmand.